Akken nger tamawt, amgired yellan gar wadeg n tmacahut tamensayt akked tmacahut yettwarun, yella-d ladɣa di twuri-ines, akken i d-nenna, s umata zik-nni mi ara d-ḥekkun ; di tazwara neɣ deg waddad n talwit, taddart tettili am yirebbi n tyemmat i mmi-s, deg-s i yella laman d lehna d talwit, tiẓgi tella-d d amkan n tugdi, isem-is kan yesrebrab di tallit-nni, maca di tmacahut-a, d ayen i ixulfen maḍi, taddart tella-d d aɛdaw amesbaṭli i yimezdaɣ-is, yeṭṭuqqet deg-s lbaṭel, d tiẓgi i d-yellan d iɣallen n laman, xas akken win ara tt-ikecmen s tmara, am win ara iqemmṛen s tudert-is, aḍar ɣer sdat wayeḍ ɣer deffir. Tayaẓiḍt terwel seg taddart deg d-lul ɣer tegzirt yellan d lxali, ala lewḥuc d iɣersiwen i ttizedɣen, dinna i tufa iman-is i trebba mmi-s, terwel ɣef medden ɣer iɣersiwen.